[pic] | EURÓPAI BIZOTTSÁG |

Brüsszel, 2011.5.4.

COM(2011) 235 végleges

2011/0104 (NLE)

Javaslat

A TANÁCS VÉGREHAJTÁSI HATÁROZATA

a közös hozzáadottértékadó-rendszerről szóló 2006/112/EK irányelv 193. cikkétől eltérő különös intézkedés bevezetésének Románia számára történő engedélyezéséről

INDOKOLÁS

A JAVASLAT HÁTTERE

A közös hozzáadottértékadó-rendszerről szóló, 2006. november 28-i 2006/112/EK tanácsi irányelv (a továbbiakban: héairányelv) 395. cikke értelmében a Tanács – a Bizottság javaslata alapján – bármelyik tagállam számára egyhangúlag engedélyezheti, hogy az irányelvben foglaltaktól eltérő különös intézkedéseket vezessen be a hozzáadottérték-adó (héa) beszedésének egyszerűsítésére vagy egyes adócsalások és -kikerülések megelőzésére.

A Bizottságnál 2009. november 4-én iktatott levelében Románia engedélyt kért a héairányelv 193. cikkétől eltérő különös intézkedés alkalmazására annak érdekében, hogy a búza, a rozs, az árpa, a kukorica, a szója, a repce és a napraforgó esetében az adott árut beszerző adóalanyt tekinthesse a hozzáadottérték-adó megfizetésére kötelezett személynek.

A Bizottságnál 2010. július 2-án iktatott levelében Románia az eltérő intézkedés hatályának további árukra való kiterjesztésére irányuló kiegészítő kérelmet nyújtott be.

A Bizottságnál 2010. július 26-án iktatott levelében Románia kérelmezte, hogy az említett engedélyt kétéves időszakra adják meg részére, és vállalta, hogy annak megújítását nem kérelmezi.

A Bizottságnál 2010. december 20-án iktatott levelében Románia az eltérésre irányuló kérelmét ismét a búzára, a rozsra, az árpára és a sörárpára, a kukoricára, a szójára, a repcére, a napraforgóra és a cukorrépára korlátozta.

2011. március 15-én kelt levelében a Bizottság – a héairányelv 395. cikkének (2) bekezdésével összhangban – továbbította a többi tagállamnak Románia kérelmeit. 2011. március 22-én kelt levelében a Bizottság értesítette Romániát, hogy rendelkezésére áll az elbíráláshoz általa szükségesnek tartott valamennyi információ.

Románia azzal támasztotta alá kérelmét, hogy egyes gabonafélék és olajos magvak kereskedelmében olyan adócsalásokat tapasztalt, melyeket többek között rövid életű vállalkozások létrehozásával követnek el. E vállalkozások a szóban forgó árukat a héa befizetése nélkül szerzik be vagy Románián kívül letelepedett, a héairányelv 138. cikke értelmében adómentesen értékesítő beszállítóktól, vagy olyan helyi termelőktől, akik az említett irányelv 287. cikke alapján a kisvállalkozásoknak biztosított adómentesség hatálya alá tartoznak, vagy akik forgalmukat nem vallják be.

Ezután a szóban forgó vállalkozások az árut Romániában letelepedett ügyfeleknek, nagykereskedőknek, exportőröknek, feldolgozóknak értékesítik, a héát felszámítják, majd az áru leszállítása után megszűnnek, anélkül, hogy az adót az államkincstárba befizették volna.

Ügyfeleik azonban érvényes számla birtokában ennek ellenére jogosultak a héa levonására.

A szóban forgó kérelem tárgyát képező különös intézkedés eredményeképpen az értékesítő helyett annak adóalanyisággal rendelkező ügyfele volna köteles befizetni az adót, ugyanakkor azonban az általános szabályok szerint jogosult volna annak levonására. Az áru értékesítője tehát nem tehetné meg, hogy adóalanyisággal rendelkező ügyfelétől behajtja a héát, majd azt az államkincstárba nem fizeti be. Az intézkedés tehát azonnal véget vetne az adócsalás e különös módjának.

Az intézkedés továbbá módot adna arra, hogy alkalmazásának ideje alatt Románia olyan, a héairányelvvel összeegyeztethető, szokványos nemzeti intézkedéseket vezessen be, amelyekkel a javasolt végrehajtási határozatban foglalt engedély hatályvesztése után az ilyenfajta adócsalás megelőzhető, illetőleg az ellen fel lehet lépni.

Olyan radikális intézkedésről van azonban szó, amely csorbítja a héarendszerre jellemző szakaszos fizetés elvét, és ezért annak kockázatát rejti magában, hogy az adócsalás áthelyeződik az áru élelmiszer-ipari vagy egyéb ipari feldolgozásának szakaszába vagy más ágazatokba.

E kockázat megelőzése érdekében célszerű, hogy az intézkedés korlátozott idejű alkalmazásán túlmenően, azzal egy időben Románia megfelelő adóbevallási és -ellenőrzési intézkedéseket vezessen be. Így többek között indokolt az intézkedés által érintett adóalanyokat arra kötelezni, hogy az intézkedés alkalmazása előtt ellenőrizzék ügyfelük adóalanyiságát, héabevallásukban a szóban forgó ügyleteket külön tüntessék fel, és a román hatóságok számára hozzáférhetővé tegyék azon ügyfeleik jegyzékét, akikre az intézkedést alkalmazták.

A román hatóságoknak ezenkívül fokozniuk kell az ezen áruk feldolgozásával foglalkozó adóalanyok ellenőrzését. Nyersanyagbeszerzéseik héamentessé válása ugyanis ezeket az adóalanyokat arra csábíthatja, hogy feldolgozott termékeik értékesítését ne vallják be.

A román hatóságoknak továbbá gondoskodniuk kell arról, hogy a különös intézkedés által érintett árukkal elkövetett adócsalásban részt vevő személyek ne folytassák tovább csalárd tevékenységeiket más mezőgazdasági termékekkel vagy más gazdasági ágazatokban.

Az elfogadott intézkedésekről a Bizottságot tájékoztatni kell.

Indokolt továbbá, hogy azok az adóalanyok, akik az intézkedés által érintett áruk értékesítését – mezőgazdasági termékekkel folytatott egyéb hasonló ügyleteikkel együtt – lebonyolítják, valamint azok, akik azokat beszerzik, anélkül alkalmazhassák a különös intézkedést, hogy aránytalan adminisztratív teher hárulna rájuk vagy jogbiztonságuk veszélybe kerülne. Indokolt továbbá, hogy az intézkedés csak feldolgozatlan, ilyen állapotban végső fogyasztásra elvben alkalmatlan árukra vonatkozzék.

A vám- és a statisztikai nómenklatúráról, valamint a Közös Vámtarifáról szóló, 1987. július 23-i 2658/87/EGK rendelettel rögzített Kombinált Nómenklatúra használata révén minden félreértést kizáró pontossággal meghatározható, hogy a különös intézkedés mely árukra vonatkozik.

A héairányelv 395. cikkének rendelkezései, a Románia által előterjesztett érvek és a szóban forgó különös intézkedés alkalmazási köre alapján a Bizottság úgy ítéli meg, hogy a kérelmezett eltérés teljesíti az említett cikkben szereplő feltételeket, és az alkalmas különösen az adócsalás megelőzésére, anélkül, hogy érintené a végső fogyasztás szakaszában befolyó adóbevételek összegét. Ezért a Bizottság indokoltnak tartja, hogy erre vonatkozó javaslatot terjesszen a Tanács elé.

AZ ÉRDEKELTEKKEL FOLYTATOTT KONZULTÁCIÓ ÉS A HATÁSVIZSGÁLAT EREDMÉNYEI

A határozatjavaslatnak az a célja, hogy intézkedéseket vezessen be az egy adott gazdasági ágazat bizonyos áruival folytatott adócsalás megelőzésére. Hatása tehát kedvező lesz különösen a szóban forgó ágazatban tevékenykedő tisztességes adóalanyok és az érintett tagállam szempontjából. Nem volt szükség sem külső szakértők bevonására, sem konzultációra az érdekeltekkel, és a határozat nem indokolja hatásvizsgálat elvégzését sem. Az intézkedés behatárolt hatálya és alkalmazási ideje miatt mindenképpen csak korlátozott hatásra lehet számítani.

A JAVASLAT JOGI ELEMEI

A javasolt határozat arra irányul, hogy Románia olyan, a héairányelv 193. cikkétől eltérő különös intézkedést alkalmazhasson, melynek értelmében egyes mezőgazdasági termékek értékesítése esetében, amennyiben az adóalap meghalad bizonyos összeget, az értékesítő helyett az adóalanyisággal rendelkező beszerző legyen a hozzáadottérték-adó megfizetésére kötelezett személy.

E határozat jogalapját a héairányelv 395. cikkének rendelkezései képezik, azokat pedig az Európai Unió működéséről szóló szerződés 113. cikke alapján fogadták el. A szóban forgó rendelkezésekkel összhangban, ha egy tagállam az említett irányelvtől eltérő különös intézkedéseket kíván bevezetni, ehhez engedélyt kell kapnia a Tanácstól, ez pedig tanácsi végrehajtási határozat elfogadásával történik. Mivel a forgalmi adóra vonatkozó jogszabályok összehangolásával kapcsolatos végrehajtási intézkedésről van szó, a szubszidiaritás elve teljesül.

A javaslat megfelel az arányosság elvének, vagyis nem lépi túl a kívánt adócsalás-megelőzési célkitűzés eléréséhez szükséges mértéket, mivel csak egy meghatározott, szűk gazdasági ágazatot érint, így csak korlátozott számú adóalanyra és ügyletre vonatkozik. A javaslat tehát csak kismértékű és indokolt eltérést engedélyez a héairányelvben megfogalmazott elvektől, különösen a szakaszos fizetés elvétől.

KÖLTSÉGVETÉSI VONZATOK

A javaslatnak nincsenek az uniós költségvetést érintő vonzatai.

2011/0104 (NLE)

Javaslat

A TANÁCS VÉGREHAJTÁSI HATÁROZATA

a közös hozzáadottértékadó-rendszerről szóló 2006/112/EK irányelv 193. cikkétől eltérő különös intézkedés bevezetésének Románia számára történő engedélyezéséről

AZ EURÓPAI UNIÓ TANÁCSA,

tekintettel az Európai Unió működéséről szóló szerződésre,

tekintettel a közös hozzáadottértékadó-rendszerről szóló, 2006. november 28-i 2006/112/EK tanácsi irányelvre[1] és különösen annak 395. cikke (1) bekezdésére,

tekintettel az Európai Bizottság javaslatára,

mivel:

1. A Bizottságnál 2009. november 4-én, 2010. július 2-án, 2010. július 26-án, illetve 2010. december 20-án iktatott leveleiben Románia kérte annak engedélyezését, hogy két éven keresztül – a 2006/112/EK irányelv 193. cikkétől eltérve – egyes gabonafélék és olajos magvak esetében az azokat beszerző adóalanyt tekinthesse a hozzáadottérték-adó megfizetésére kötelezett személynek, és jelezte, hogy nem fogja kérelmezni az engedély megújítását.

2. A Bizottság a többi tagállamot 2011. március 15-én kelt levelében tájékoztatta Románia kérelméről. 2011. március 22-én kelt levelében a Bizottság értesítette Romániát, hogy rendelkezésére áll az elbíráláshoz általa szükségesnek tartott valamennyi információ.

3. Románia adócsalásokat tapasztalt egyes feldolgozatlan mezőgazdasági termékek – gabonafélék, illetve olajos magvak – kereskedelmében. Egyes piaci szereplők ugyanis áruik leszállítása után nem fizetik be a héát az államkincstárba, különösen akkor, ha e termékeket előzetesen héa befizetése nélkül szerezték be. Ügyfeleik azonban érvényes számla birtokában ennek ellenére jogosultak a héa levonására.

4. A héafizetési kötelezettségnek az értékesítőről az árubeszerző adóalanyra való átterhelését olyan, ideiglenes sürgősségi intézkedésnek szánják, amellyel felszámolható az ilyenfajta adócsalás. Az intézkedés két éven keresztüli alkalmazása elegendő időt hagy Romániának arra, hogy végleges és az 2006/112/EK irányelvvel összeegyeztethető intézkedéseket vezessen be az ilyenfajta adócsalás megelőzésére és az ellene való fellépésre.

5. Ahhoz azonban, hogy megelőzhető legyen az adócsalás áthelyeződése az áru élelmiszer-ipari vagy egyéb ipari feldolgozásának szakaszára vagy más termékekre, Romániának mindezzel egy időben megfelelő adóbevallási és -ellenőrzési intézkedéseket kell hoznia az érintett adóalanyokra nézve, és erről a Bizottságot tájékoztatnia kell.

6. Annak érdekében, hogy a szóban forgó különös intézkedés alkalmazása a feldolgozatlan mezőgazdasági termékekre korlátozódjék, valamint hogy az érintett adóalanyokra ne háruljon aránytalan adminisztratív teher és jogbiztonságuk ne kerüljön veszélybe, az említett különös intézkedés által érintett áruk megnevezéséhez célszerű a vám- és a statisztikai nómenklatúráról, valamint a Közös Vámtarifáról szóló, 1987. július 23-i 2658/87/EGK tanácsi rendelettel[2] rögzített Kombinált Nómenklatúrát alkalmazni.

7. Ez a különös intézkedés indokolt és arányban áll a kitűzött céllal. Az intézkedés ugyanis korlátozott időre szól, és csak egyes olyan, pontosan meghatározott árukra vonatkozik, amelyeket ebben az állapotukban nem a végső fogyasztóknak szánnak, és amelyek jelentős héabevétel-kieséssel járó adócsalás tárgyai voltak. Az adóbevétel-kiesések mértékére való tekintettel ezt az intézkedést minél rövidebb időn belül el kell fogadni.

8. Ez a különös intézkedés nem módosítja a végső fogyasztás szakaszában Románia által beszedett héa összegét, és nem lesz kedvezőtlen hatással az Uniónak a héából származó saját forrásaira,

ELFOGADTA EZT A HATÁROZATOT:

1. cikk

A 2006/112/EK irányelv 193. cikkétől eltérve Románia jogosult arra, hogy a 2658/87/EGK rendelet szerinti Kombinált Nómenklatúrában szereplő alábbi áruk esetében az azokat beszerző adóalanyt tekintse a hozzáadottérték-adó megfizetésére kötelezett személynek:

KN-kód | Áru |

1001 10 00 | Keménybúza (durumbúza) |

1001 90 10 | Tönköly vetésre |

ex 1001 90 91 | Közönséges búza, vetőmag |

ex 1001 90 99 | Más tönköly és közönséges búza, nem vetésre |

1002 00 00 | Rozs |

1003 00 | Árpa |

1005 | Kukorica |

1201 00 | Szójabab, törve is |

1205 | Olajrepce- vagy repcemag, törve is |

1206 00 | Napraforgómag, törve is |

1212 91 | Cukorrépa |

2. cikk

Az 1. cikk alkalmazásának feltétele, hogy Románia adóbevallási kötelezettségeket, valamint megfelelő és hatékony ellenőrzési intézkedéseket vezessen be a fenti engedély tárgyát képező árukat értékesítő adóalanyokra vonatkozóan.

Románia a Bizottságot értesíti az első bekezdésben említett kötelezettségek és intézkedések bevezetéséről.

3. cikk

Ez a határozat a róla szóló értesítés napjától számított két évig alkalmazandó.

4. cikk

Ennek a határozatnak Románia a címzettje.

Kelt Brüsszelben, […]-án/-én.

a Tanács részéről

az elnök

[1] HL L 347., 2006.12.11., 1. o.

[2] HL L 256., 1987.9.7., 1. o.